
Για την καταδικαστική απόφαση των απεργών εκπαιδευτικών της ΕΛΜΕ Σάμου
Σε 20 μέρες φυλάκιση – με αναστολή ενός έτους – καταδίκασε το Πρωτοδικείο Σάμου τους 4 συναδέλφους μας, της ΕΛΜΕ Σάμου, στη δίκη που πραγματοποιήθηκε στις 1 και 2 Οκτώβρη του 2015, επειδή το Σεπτέμβρη του 2013, στη διάρκεια πανελλαδικών απεργιακών κινητοποιήσεων του κλάδου τους, συμμετείχαν σε κινητοποίηση στα γραφεία της ΔΙΔΕ Σάμου, για να μην τεθεί κανείς από τους συναδέλφους τους σε διαθεσιμότητα καθώς και ενάντια στις τραγικές ελλείψεις που υπήρχαν και υπάρχουν στην εκπαίδευση.
Οι συνδικαλιστικές διώξεις έχουν πάρει μαζικές διαστάσεις σε όλη τη χώρα. Στις 12 Οκτωβρίου παραπέμπονται σε δίκη εκπρόσωποι των Συλλόγων Διοικητικού Προσωπικού και ΙΔΑΧ-ΙΔΟΧ ΕΜΠ, καθώς και εκπρόσωποι των Συλλόγων Διοικητικού Προσωπικού ΕΚΠΑ και του Προεδρείου της Ομοσπονδίας Διοικητικού Προσωπικού Τριτοβάθμιας Εκπαίδευσης διωκόμενοι για τη συνδικαλιστική τους δράση. Στις 8 και 15 Γενάρη 2016 παραπέμπονται σε δίκη συνάδελφοι πανεπιστημιακοί και καθώς και εργαζόμενοι του ΑΠΘ, όλοι και όλες τους μέλη των αντίστοιχων συλλόγων, για τη συμμετοχή τους σε διαμαρτυρίες και αντιδράσεις της πανεπιστημιακής κοινότητας ενάντια στην εφαρμογή του Νόμου Διαμαντοπούλου, που πραγματοποιήθηκαν ύστερα από αποφάσεις των συνδικαλιστικών οργάνων. Και δεν είναι τα μόνα περιστατικά στο χώρο της εκπαίδευσης, μιας και υπάρχουν και φοιτητές που διώκονται για τη συνδικαλιστική τους δράση.
Δεν είναι μόνο ο χώρος της εκπαίδευσης που συνεχίζονται οι συνδικαλιστικές διώξεις. Στις 15 Οκτωβρίου δικάζονται οι συνδικαλιστές του Νοσοκομείου Σάμου, επειδή κινητοποιήθηκαν, όπως και δεκάδες μαζικοί και συνδικαλιστικοί φορείς πανελλαδικά, για την αποτροπή της αιμοδοσίας μίσους της φασιστικής Χρυσής Αυγής «μόνο για Έλληνες». Στις 23 Νοεμβρίου δικάζονται συνδικαλιστές στην Ικαρία, για τη συμμετοχή τους σε πολύμορφες δράσεις, όπως στο κτίριο της ΔΟΥ Ικαρίας, στα πλαίσια πανελλαδικής απεργιακής κινητοποίησης στις 20/2/2013.

﻿Πρόκειται ξεκάθαρα για μια ακόμη προσπάθεια τρομοκράτησης όλων όσων αγωνίζονται ενάντια στη κυβερνητική πολιτική, για μια ακόμη προσπάθεια ποινικοποίησης της οργανωμένης συνδικαλιστικής δράσης. Στα πλαίσια μάλιστα του 3ου μνημονίου υπάρχει δέσμευση για ψήφιση νόμου που περιορίζει τη συνδικαλιστική δράση. 

Το ΚΣ Συλλόγου ΔΕΠ εκφράζει την αμέριστη συμπαράστασή του στους διωκόμενους συναδέλφους και τις διωκόμενες συναδέλφισσες της ΕΛΜΕ Σάμου καθώς και σε όλους όσους και όλες όσες διώκονται και σε συντονισμό με τους άλλους συνδικαλιστικούς φορείς:

· ζητά να αναιρεθεί η  συγκεκριμένη απόφαση
· καταγγέλλει τις διώξεις ως συνδικαλιστικές και πολιτικές και απαιτεί να σταματήσουν τώρα 
· ζητά να σταματήσει η ποινικοποίηση της συνδικαλιστικής δράσης 
Σε μια εποχή που τα σχολεία, τα πανεπιστήμια και τα νοσοκομεία υπολειτουργούν λόγω υποχρηματοδότησης και έλλειψης προσωπικού και η συντριπτική πλειοψηφία των εργαζομένων  έχουν φτωχοποιηθεί, ενώ άμεσα περιμένουμε νέο κύμα σκληρών αντιλαϊκών μέτρων από τη συγκυβέρνηση ΣΥΡΙΖΑ-ΑΝΕΛ σε συνεργασία με ΝΔ-ΠΑΣΟΚ-Ποτάμι, χρειάζεται η ενδυνάμωση και επαναδραστηριοποίηση των συλλόγων. Κανένας και καμία δεν μπορεί να προχωρήσει μόνος και μόνη. Χρειάζεται συντονισμένη και οργανωμένη δράση με άλλους συλλόγους εργαζομένων και συνδικάτα για την ενίσχυση  του εργατικού λαϊκού κινήματος.
